64. schôdza NR SR - 1.deň - B. popoludní
Dátum: 2022-04-27
Poslanec: Takáč, Richard (SMER - SD)
Druh vystúpenia: Vystúpenie v rozprave

46. Ďakujem veľmi pekne za slovo, pán predsedajúci. Vážené panie poslankyne, páni poslanci, troška tak začnem tak odľahčene, nakoľko som členom pôdohospodárskeho výboru a venujem sa problematike hlavne pôdohospodárstva a životného prostredia, tak svoj príhovor a vystúpenie začnem takou, by som nazval, čerešničkou. Už som si myslel, že slovné spojenie čerešnička na torte nebudem musieť v súvislosti s ministrom Mikulcom hovoriť. Ale, bohužiaľ, tých jeho čerešničiek na torte je už toľko, že by naplnili jeden veľký sedemdecový zavárací pohár. Najnovšie tu totiž máme kauzu, v ktorej pán minister ovplyvňoval živé vyšetrovania. Tentoraz súvisí so zisteniami o tom, že minister vnútra sa u bývalého zosnulého policajného prezidenta Milana Lučanského informoval o živých trestných kauzách. Komunikácia naznačuje, že minister sa zaujímal o vyšetrovanie bývalého šéfa daňových kriminalistov Ľudovíta Makóa alebo bývalého príslušníka SIS Františka Böhma. Je teda zrejmé, že Roman Mikulec aktívne a nezákonne vystupoval a vstupoval do práce nezávislých vyšetrovateľov. Dámy a páni, tieto zistenia, čo je tá posledná čerešnička pri tých všetkých kauzách a zisteniach, ktoré sme tu prezentovali aj v tejto sále na ministra vnútra pána Mikulca, tak toto posledné zistenie je totálne zneužívanie právomoci verejného činiteľa. Pán minister Mikulec, budem citovať z jednotlivých prepisov a chcem ešte povedať aj kolegom, kolegyniam, že, ktorí hovoria o tom, že to nejaký plátok napísal, že to nie je pravdivé, tak ako je možné, ako je možné, že po záhadnej smrti pána generála Lučanského, ktorý záhadne zomrel vo väznici, ktorý bol obvinený na základe, samozrejme, už známych tých kajúcnikov, po smrti sa automaticky zastavuje trestné stíhanie, to znamená, ako je možné, že po vyše roku ešte rodina nedostala všetky osobné veci vrátane, vrátane toho telefónu, ktorý, ktorý má stále, majú vyšetrovatelia k dispozícii? A možnože je fakt, že keby tento telefón už bol dávno vydaný rodine, tak by sme sa možnože fakt dozvedeli omnoho zaujímavejšie informácie, ako komunikoval pán Lučanský s ministrom Mikulcom. Budem citovať z jednotlivých prepisov tejto komunikácie, ktorú si mal odložiť pán nebohý generál Lučanský. Píše pán Mikulec: "Dobrý deň, dostal som info, že na Makóa je otvorený spis na NAKA-stred za vydieranie, z ktorého má byť podozrivý spolu s ďalšími z KUFS. Je to tak? Môžem dostať info o stave?" Čiže minister vnútra sa pýta generála Lučanského, prezidenta Policajného zboru, o živých veciach. Ďalej rôzne ďalšie ako: "Viete o tomto, chcel by som vedieť ako sa to vyšetruje." Ďalej citujem: "Kedy sa stretneme k tomu spisu?" , píše Mikulec. Odpovedá pán Lučanský: "Ako poviete. Dám ho nachystať na zajtra?" Mikulec odporuje a Lučanský... odobruje, pardon, odobruje a Lučanský na nasledujúci deň informuje, že spis hodí do auta. O dve hodiny sa Mikulec pýta: "Prídete za mnou?" A Lučanský odpovedá: "Ako poviete. Mám so sebou celý spis." Mikulec informuje, že do dvanástej bude plénum, potom pôjde na úrad, tak že " príďte na 12.30 h ku mne ". Inokedy minister Mikulec píše: "Tento spis ste už pozreli?" Číslo spisu. "Chcel by som k tomu info. Už sme o tom hovorili minulý týždeň." "Jasné." "Jasné, že ste pozreli, či je jasné, že dostanem info." "Že pozriem, lebo ide o iný spis." Ďalej. Pokúšali sme sa zistiť, teda v rámci tých informácií, ktoré vyšli na povrch, tak bolo písané v danom, v daných novinách, že sa redakcia asi, pravdepodobne pokúšala zistiť presne, o ktoré spisy ide, a oslovila viacerých policajtov a oslovili napríklad aj bývalého riaditeľa bratislavskej NAKA pána Jána Štefaňáka a ten hovorí, že v roku 2020, teda ešte asi pracoval na polícii, že v roku 2020 on dostal pokyn na predloženie toho spisu, o ktorom sa tu píše, od vedenia rezortu. Spomína si preto, že, a hovorí, že za 28-ročnej policajnej kariéry v živote takýto pokyn nedostal. Bolo to preňho veľmi nepríjemná situácia, lebo jeho nadriadený vtedy Branislav Zurian ho požiadal o ten spis, lebo hovorí o tom, že ho o to požiadal policajný prezident na základe toho, že tento spis chce minister vnútra Mikulec. Samozrejme, potom prikázali spis nachystať, zaviazať ho tak, aby sa nič nestratilo, a späť ho dostali o dva dni. Dámy a páni, toto sú tak zásadné zistenia v tom poslednom rade, pri tých všetkých čerešničkách, o ktorých tu budem ešte hovoriť, to je, to je neskutočné zneužívanie právomoci verejného činiteľa. A chcel by som ešte povedať, chcel by som povedať ešte jednu vec. Ak si dobre pamätáme tlačovú konferenciu nebohého pána generála Lučanského, ktorý hovoril na tlačovej konferencii, keď oznamoval, že končí k 31. augustu 2020, hovorí o tom, že sa už nemôže pozerať, ako sa politizuje polícia, ako sa obmedzujú kompetencie, ako hovoril o tom, že Mikulec vôbec nerozumie fungovaniu polície. A ten základ je to, že už v tom auguste 2020 vtedajší ešte policajný prezident, už teraz nebohý pán Lučanský hovoril o tom, ako sa politizuje, spolitizováva Policajný zbor. Dámy a páni, a keď som si mal možnosť vypočuť prestrih z diskusie ministra Mikulca v Exprese u pána Závodského a následne som si pozrel vystúpenie terajšieho policajného prezidenta pána Hamrana v Markíze, tak mi z toho jednoznačne vyplynulo, že Mikulec jednoznačne potvrdil a nepoprel komunikáciu, o ktorej sa bavíme v danom prepise v týchto novinách. Hovorí o tom, že áno, je to možné, hovorí Mikulec. A na druhej strane máme policajného prezidenta Hamrana, ktorý hovorí, že v prípade, že tieto informácie sú pravdivé, tak že je to vec, ktorá sa nemôže stať, nemôže sa stať, že minister vnútra si pýta spisy. Dámy a páni, toto je jednoznačne potvrdenie toho, že ako som už povedal aj viackrát, pán minister Mikulec ani nemal nastúpiť na pozíciu ministra vnútra. Dámy a páni, hlavne koaličným poslancom, ktorí doteraz podržali ministra Mikulca na stoličke, pripomeniem kauzy, za ktoré už ministrom dávno nemal byť. A ako som povedal, ja osobne si myslím, že ministrom ani nemal sa stať. Celý profesionálny život pána Mikulca je tak, slušne povedané, naozaj zvláštny, otázny a veľmi podozrivý. A ja by som, ja by som začal tými jednotlivými a pripomeniem to, čo tu už bolo viackrát spomínané. Dňa 26. mája 2021 na neverejnom rokovaní slovenského parlamentu, pamätáte si tu, čo ste tu sedeli, kde pán predseda parlamentu Boris Kollár prečítal poslancom správu SIS, ktorá potvrdzovala manipuláciu s trestnými konaniami v najznámejších kauzách. Správa SIS, ktorej relevantnosť na neverejnom rokovaní Národnej rady Slovenskej republiky osobne potvrdil aj riaditeľ SIS pán Aláč, odhaľuje systém tzv. univerzálnych svedkov, ktorých svedecké výpovede orgány činné v trestnom konaní koordinujú a manipulujú tak, aby podporovali výpovede tzv. tých kajúcnikov. Ďalej, 20. júla 2021 realizovala vyšetrovateľka, už tu ixkrát spomenutá pani Santusová zásah proti trom osobám, tzv. univerzálnym svedkom, ktorých výpovede boli orgánmi činnými v trestnom konaní koordinované a manipulované a ktorí sa objavujú prakticky v každom citlivom prípade. Dnes už dokázané, dnes už je dokázané, že vybraná skupina operatívnych policajtov, vyšetrovateľov a prokurátorov pracovala a pracuje s týmito, s týmito osobami, ktoré sa otvorene hlásia k mafii a zločineckej skupine. Podotýkam, že zásah policajných zložiek, ktorých cieľom bolo zadržanie uvedených svedkov pre vážne podozrenia zo spáchania trestných činov krivej výpovede, bol však po pätnástich minútach, no, viac ako hodinu, na viac ako hodinu prerušený na priamy príkaz prezidenta Policajného zboru pána Kovaříka, podotýkam, ktorý je za to aj, mám pocit, obvinený, tak neskôr sa dozvieme, že priamo minister vnútra Mikulec verejne oznamuje, že dal tento pokyn policajnému prezidentovi. Dámy a páni, toto je, toto je neskutočné, ako môže minister vnútra dať pokyn na prerušenie zásahu na týchto troch mafiánov, ale potom, keď sa dozvieme, že čistou náhodou pán Mikulec chodil do toho istého domu, kde býval zhodou okolností jeden z týchto troch pánov, tak sa tomu ani nečudujem. Čo sa ďalej týka pána Mikulca na základe zverejnených prepisov, budem vám ich tu za chvíľku čítať, je podozrivý zo zneužívania práva a manipulácie vyšetrovania viacerých káuz. Vyšetrovatelia Národnej kriminálnej agentúry chceli zlikvidovať tím inšpekcie, ktorý mal preverovať podozrenia z ich marenia vyšetrovaní a Mikulec o tom vedel, ak to priamo aj neriadil, a dozvieme sa z tých jednotlivých prepisov, že pán Mikulec to riadil, lebo týchto vyšetrovateľov, tzv. elitných vyšetrovateľov čurillovcov legálne odpočúvala inšpekcia, tak sme sa z legálnych nahrávok dozvedeli, ako sa rozprávali a ako chystali jednotlivé, jednotlivé uznesenia na určitých ľudí. Budem citovať z jednotlivých prepisov. Pavol Ďurka informuje ostatných: "Kysel má prísť k ministrovi. To je na dneska dohodnuté, že dostane do rúk cédečko a teda okrem iného aj výpovede Borisa Beňu a tých vecí, že Zurian nejakým spôsobom bol v styku so službou a že tam vynáša informácie." Dámy a páni, toto je neskutočné! Ďalej Čurilla odpovedá: "Hovoril, že určite sa budúci týždeň niečo udeje a dúfam, že to ustojíme." Róbert Magula reaguje: "Jano, ale ministrovi musí byť jasné, že keď zoberú mobil, keď zoberú jeho u nich, tak skončili aj oni, do pi..." Ďalej Pavol Ďurka hovorí: "Né, však zakál je to hentak, že tam sú na našej strane, tak je dobre. Keď nás prokurátor podrží aj s tou začínačkou, že s tými bol volaký problém a s tým prišli oni sami. Dokonca minister to navrhol sám ešte, keď sme išli zaniesť tie, teda, že takéto voľačo by sme začali, že či ich nevieme spraviť skôr." Mi-nis-ter! O chvíľu sa pridá Ivan Guba: "Toto bude ródeo. Akože to nám povedal aj minister," minister(!), "že ja viem, že to bude, že ja viem, že to bude masaker, ale že, že musíme ich zastaviť. Robte čo treba." Ďalej Ján Čurilla hovorí: "Kovařík overuje PPU." Ten Kovařík, ktorý prerušil ten zásah na tých troch mafiánov. Ďalej Čurilla hovorí: "Ešte na ÚŠP minister," zase minister, "lebo to rieši aj minister. To riešia. Toto, že na našej strane povedal Kovaříkovi." Ďalej, Pavol Ďurka oznamuje Eve Smolkovej: "Informácia bola, že štrnásť ľudí sa má brať, v rámci toho traja prokurátori ÚŠP, ale teda už to bolo prezistené cez ministra, že všetci, že sily a prostriedky neboli uvoľnené na toto." Ďalej pán Čurilla hovorí: "No čo minister?" Pokračuje neznámy hlas: "Dobre ide za ním teraz riaditeľ ÚIS a idú vymyslieť, že čo sa im podarí zastaviť tú pani." Pokračuje Čurilla: "Však keď nie, nech dá echo, my ju zastavíme, do pi..." Pokračuje neznámy hlas: "Povedal, že máme robiť, že ju môžeme spraviť, keď chceme." Ďalej hovorí pán Porubský, vyšetrovateľ NAKA, a pýta sa Pavla Ďurka. "Kto to má v dozore?" Na čo povedal, Ďurka odpovedá: "Daniel Lipšic. Teraz s tým, teraz s tým idú za ministrom, aj s Kyselom." Takže Lipšic, Mikulec, Kysel. Neskutočné! Ak vidíte na týchto jednotlivých prepisoch tých rozhovorov, samozrejme, tí páni nevedeli, že ich legálne, legálne odpočúvajú, ako sa bavia. Autenticky rozprávajú o tom, ako je to kompletne riadené zo strany pána Mikulca, ministra vnútra, je tam do toho zakomponovaný špeciálny prokurátor Lipšic a, samozrejme, všetci vyšetrovatelia NAKA zo skupiny čurillovcov. A posledná, posledná citácia pána Čurillu: "Ešte na ÚŠP minister, lebo to rieši aj minister." To je jednoznačný príklad toho, ako sa všetky tieto veci manipulovali. Dámy a páni, tieto citácie jednoznačne opätovne preukazujú, že pán minister nemal nastúpiť na svoju stoličku, ale pripomeňme si ešte ďalšie jednotlivé kauzičky, ktoré sprevádzajú, by som povedal, asi celú kariéru pána ministra Mikulca. V prípade ministra vnútra pána Mikulca boli zverejnené dôkazy potvrdzujúce, že ako riaditeľ Vojenskej spravodajskej služby v rokoch 2010 až ´12 hrubo zneužíval svoje právomoci, spolupracoval s organizovaným zločinom na riešení svojich osobných vecí, zadával štátne zákazky svojim príbuzným a je podozrivý z brania úplatku vo výške stotisíc eur a žiadania úplatku vo výške 15- až 20-tisíc eur. Ďalej si musíme spomenúť aj na rezort vnútra, ktorý aktuálne niekoľko týždňov dozadu uzavrel zmluvu so súkromnou eventovou firmou na 2,5 milióna eur, ktorá, ktorú poveril manažovaním utečeneckej krízy, pritom na ministerstve vnútra je odbor krízového riadenia so 190 ľuďmi. Okrem toho prenikli informácie, že na štátnom, štátom organizovanej pomoci utečencom sa podieľala aj firma, ktorá pre hnutie Obyčajných ľudí a nezávislých osobností ozvučovala volebnú noc v roku 2020. Dámy a páni, ja vždy pri týchto všetkých veciach, čo tu čítame, keď si to prehodím na stranu SMER – sociálna demokracia, tak si neviem ani predstaviť, čo by ste vy robili, keby to bolo úplne v opačnom garde. Minister vnútra Roman Mikulec priznal, že pri riešení štátnej zákazky na manažovanie utečencov zohral kľúčovú rolu podnikateľ a premiérov známy Július Slovák, ktorý robil pre OĽANO. Predtým to zapieral. Odstúpiť nemieni, lebo Slovákov sa na zákazke nepo... Slovák sa na zákazke nepodieľal vo veľkom. Slovák bol ten, kto odporučil ministrovi vnútra, aby si najal na riešenie utečeneckej krízy eventovú firmu Dustream production, keď s ňou štát priamo, bez súťaže, bez súťaže podpísal rámcovú zmluvu na 2,5 milióna eur. Obratom sa s ňou dohodol, že na štátnej zákazke bude robiť aj jeho kreatívna agentúra GD Identity. Slovákova GD Identity má blízko k OĽANO. Hnutiu ozvučovala napríklad volebnú noc v roku 2020, keď Igor Matovič vyhral voľby. Slovák je, pardon, Mikulec povedal, že eventová firma, že eventovú firmu odporučili, odporučili neziskové organizácie, a len, bohužiaľ, tie jeho slová vzápätí popreli. Ďalšia kauza súvisí aj s najnovšími zisteniami, tak ako som povedal úplne na začiatku, a to je so zisteniami o tom, ako minister aktívne si zisťoval všetky informácie o živých spisoch, čo je bezprecedentné a neskutočné. Dámy a páni, no a ovplyvňovanie a vstupovanie do práce vyšetrovateľov, tak ako som spomenul, je len akýmsi takým zhubným bonusom toho, čo pán Mikulec reprezentuje. Pán minister podľa mňa je etalónom korupcie, zákulisnej špinavej práce, cielených kompromitácií a manažérskej neschopnosti. Pri niektorom z pokusov o odvolanie ministra Mikulca som už citoval z jeho profilu k parlamentným voľbám 2020 a zopakujem to znova. Roman Mikulec vtedy hlásal toto. Citujem: "Chcem prispieť k tvorbe funkčného systému v oblasti pôsobenia a kontroly všetkých relevantných súčastí bezpečnostného systému tak, aby chránil bezpečnosť občanov a nebol zneužívaný na osobný prospech jednotlivcov." Takže, vážený pán minister, ja vám odkazujem a konštatujem, že vy totálne ničíte a deštruujete demokraciu, kolaborujete s diablami a je čas, aby ste v celospoločenskom záujme odišli zo svojho postu. Ďakujem za pozornosť.